ความเป็นรัฐมนตรีของนายกรัฐมนตรี ยังไม่สิ้นสุดลงตามรัฐธรรมนูญ มาตรา 170 วรรค 2 ประกอบมาตรา 158 วรรค 4
ตุลาการศาลรัฐธรรมนูญ ออกนั่งบัลลังก์ อ่านคำวินิจฉัย คดีที่ประธานสภาผู้แทนราษฎร ส่งคำร้องขอให้ศาลรัฐธรรมนูญวินิจฉัยตามรัฐธรรมนูญมาตรา 170 วรรคสาม ประกอบมาตรา 82 ว่าความเป็นรัฐมนตรีของนายกรัฐมนตรี พลเอก ประยุทธ์ จันทร์โอชา สิ้นสุดลงตามรัฐธรรมนูญมาตรา 170 วรรค 2 ประกอบมาตรา 158 วรรค 4 หรือไม่ ซึ่งตุลาการศาลรัฐธรรมนูญ เห็นว่า แม้ตามบทเฉพาะกาล จะระบุว่า ให้คณะรัฐมนตรี ที่บริหารราชการแผ่นดินอยู่ในวันก่อนวันประกาศใช้รัฐธรรมนูญ เป็นคณะรัฐมนตรี ตามบทบัญญัติแห่งรัฐธรรมนูญนี้ จนกว่าคณะรัฐมนตรีที่ตั้งขึ้นใหม่ภายหลังการเลือกตั้งทั่วไปครั้งแรกตามรัฐธรรมนูญนี้ จะเข้ารับหน้าที่และให้นำความในมาตรา 263 วรรค 3 มาใช้บังคับแก่การดำรงตำแหน่งรัฐมนตรีด้วยโดยอนุโลม แต่กฎหมายจะมีผลเมื่อ รัฐธรรมนูญ มีผลบังคับใช้ คือ วันที่ 6 เมษายน 2560 ดังนั้น ศาลรัฐธรรมนูญ เสียงข้างมากจึงเห็นว่า ความเป็นรัฐมนตรีของนายกรัฐมนตรี ยังไม่สิ้นสุดลงตามรัฐธรรมนูญ มาตรา 170 วรรค 2 ประกอบมาตรา 158 วรรค 4 ทั้งนี้ให้คู่ความทั้งสองสามารถคัดสำเนาคำวินิจฉัยได้เมื่อพ้นกำหนด 15 วัน นับตั้งแต่วันอ่านคำวินิจฉัย